REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj 06-2/420-15

22. oktobar 2015. godine

B e o g r a d

 Z A P I S N I K

 33. SEDNICE ODBORA ZA POLjOPRIVREDU,

ŠUMARSTVO I VODOPRIVREDU, ODRŽANE 21. OKTOBRA 2015. GODINE

Sednica je počela u 9,05 časova.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Zoran Antić, Miodrag Nikolić, Žarko Bogatinović, Milija Miletić, Marjana Maraš, Velimir Stanojević, kao i Vladan Milošević, Dejan Nektarijević, Mladen Lukić, Nadica Nikolić Tanasijević i Miroljub Stanković, zamenici članova Odbora.

Sednici nisu prisustvovali članovi Odbora: Jasmina Obradović, Veroljub Matić, Milan Kovačević, Đorđe Stojšić, Goran Ćirić, Jovan Marković, Milan Korać, Dušan Petrović, Arpad Fremond i Sabina Dazdarević.

Pored članova Odbora sednici su prisustvovali: predstavnici Ministarstva poljoprivrede i zaštite životne sredine: Mladen Mladenović, v.d. pomoćnik ministra Sektora za pravne i normativne poslove, Saša Stamatović, v.d. direktora Uprave za šume, Ružica Tripić, načelnik Odeljenja za normativne poslove i harmonizaciju propisa u oblasti poljoprivrede, Ljilja Sovilj, načelnik Odeljenja u Upravi za šume, kao i predstavnici sredstava javnog informisanja.

Većinom glasova usvojen je sledeći

 D n e v n i r e d

1. Razmatranje Predloga zakona o izmenama i dopunama Zakona o šumama,u načelu,koji je podnela Vlada( broj 322-2266/15 od 23. septembra 2015. godine)
2. Razno .

Prva tačka dnevnog reda **– Razmatranje Predloga zakona o izmenama i dopunama Zakona o šumama, u načelu, koji je podnela Vlada ( broj 322-2266/15 od 23. septembra 2015. godine)**

U uvodnim napomenama, Saša Stamatović je istakao da je Uprava za šume uočila veliki broj nedostataka u postojećem Zakonu o šumama i nemogućnosti primene određenih odredbi Zakona i neusklađenosti sa drugim zakonima (Zakon o javnim preduzećima). Po njegovim rečima, najznačajnije izmene u Zakonu su da je uveden sistem za utvrđivanje, ustanovljavanje i postupanje određenih subjekata koji se bave šumarstvom u određenim vanrednim situacijama (nepogodama), vraćanje nadležnosti šumarskoj inspekciji, postojeća 32 šumska područja se ukrupnjavaju u 7 šumskih oblasti.

Odbor je većinom glasova (12 za), a na osnovu člana 156. stav 3. Poslovnika Narodne skupštine zaključio da podnese Narodnoj skupštini sledeći

 I Z V E Š T A J

 Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o izmenama i dopunama Zakona o šumama, u načelu.

 Za izvestioca Odbora na sednici Narodne skupštine određen je Marijan Rističević, predsednik Odbora.

 U diskusiji su učestvovali narodni poslanici: Marijan Rističević, Žarko Bogatinović, Miodrag Nikolić, Mladen Lukić, Vladan Milošević i Milija Miletić.

Druga tačka dnevnog reda - **Razno**

Pod tačkom-Razno, Marijan Rističević je upoznao članove Odbora sa dopisom Uprave za veterinu da se dozvili promet hrane koja nije deklarisana u skladu sa važećim propisima, ali uz obaveštenje potrošačima na rashladnim vitrinama, ako se radi o zabludi potrošača. Inspektori treba da provere sve proizvođačke specifikacije, deklarisanje proizvoda u skladu sa važećim propisima, ali da im se dozvoli da do kraja godine potroše zalihe i o tome vode evidenciju u skladu sa nalogom direktora Uprave za veterinu.

Pošto drugih pitanja i predloga nije bilo, sednica je zaključena u 10,20 časova.

 Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

 Veljko Racković Marijan Rističević